CELEX: 32014R1276
Language: bg
Date: 2014-12-01 00:00:00
Title: Регламент за изпълнение (ЕС) № 1276/2014 на Съвета от 1 декември 2014 година за прилагане на член 17, параграф 1 от Регламент (ЕС) № 224/2014 относно ограничителни мерки с оглед на положението в Централноафриканската република

2.12.2014   
            
            
               BG
            
            
               Официален вестник на Европейския съюз
            
            
               L 346/19
            
         РЕГЛАМЕНТ ЗА ИЗПЪЛНЕНИЕ (ЕС) № 1276/2014 НА СЪВЕТА
   от 1 декември 2014 година
   за прилагане на член 17, параграф 1 от Регламент (ЕС) № 224/2014 относно ограничителни мерки с оглед на положението в Централноафриканската република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 224/2014 на Съвета от 10 март 2014 г. относно ограничителни мерки с оглед на положението в Централноафриканската република (1), и по-специално член 17, параграф 1 от него,
   като има предвид, че:
   
               (1)
            
            
               На 10 март 2014 г. Съветът прие Регламент (ЕС) № 224/2014.
            
         
               (2)
            
            
               На 4 ноември 2014 г. Комитетът по санкциите, създаден съгласно Резолюция 2127 (2013) на Съвета за сигурност на ООН (ССООН), актуализира информацията за трите лица, фигуриращи в списъка на лицата и образуванията, които подлежат на мерките, наложени с параграфи 30 и 32 от Резолюция 2134 (2014) на ССООН.
            
         
               (3)
            
            
               Поради това приложение I към Регламент (ЕС) № 224/2014 следва съответно да се измени,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕС) № 224/2014 се заменя с приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 1 декември 2014 година.
      
         
            За Съвета
         
         
            Председател
         
         B. LORENZIN
      
   
   
      (1)  ОВ L 70, 11.3.2014 г., стр. 1.
   
      ПРИЛОЖЕНИЕ
      
         
            „ПРИЛОЖЕНИЕ I
            СПИСЪК НА ЛИЦАТА И ОБРАЗУВАНИЯТА, ПОСОЧЕНИ В ЧЛЕН 5
            А   Лица
            1.   François Yangouvonda BOZIZÉ (други имена: a) Bozize Yangouvonda )
            Дата на раждане: 14 октомври 1946 г.
            Място на раждане: Mouila, Габон.
            Гражданство: Централноафриканска република.
            Адрес: Уганда.
            Друга информация: Името на майката е Martine Kofio.
            Дата на посочване от страна на ООН: 9 май 2014 г.
            Сведения от описателното обобщение на основанията за включване в списъка, предоставено от Комитета по санкциите:
            Bozizé е включен в списъка на 9 май 2014 г. съгласно параграф 36 от Резолюция 2134 (2014) за „участие или подпомагане на действия, които подкопават мира, стабилността или сигурността на ЦАР.“
            
               Допълнителни сведения
            
            Със съдействието на свои поддръжници Bozizé подстрекава нападенията в Bangui на 5 декември 2013 г. Оттогава той продължава опитите си за провеждане на операции за дестабилизиране, целящи поддържане на напрежението в столицата на ЦАР. Има сведения, че преди да напусне ЦАР на 24 март 2013 г., Bozizé създава военизираната групировка Антибалака. В комюнике Bozizé отправя призиви към групировката си да продължава зверствата срещу настоящия режим и ислямистите. Има сведения, че Bozizé предоставя финансова и материална подкрепа на членове на групировката, които работят за дестабилизиране на протичащия в момента преход и за връщането му на власт. Повечето от членовете на Антибалака са от централноафриканските въоръжени сили, разпръснали се в провинцията след преврата и впоследствие реорганизирани от Bozizé. Bozizé и поддръжниците му контролират повече от половината части Антибалака.
            Лоялните към Bozizé сили са въоръжени с автомати, минохвъргачки и ракетомети и все по-често участват в репресиите срещу мюсюлманското население в ЦАР. Обстановката в ЦАР рязко се влошава след нападението на Антибалака в Bangui на 5 декември 2013 г., при което загиват над 700 души.
            2.   Nourredine ADAM (други имена: a) Nureldine Adam; б) Nourreldine Adam; в) Nourreddine Adam; г) Mahamat Nouradine Adam)
            Длъжности: a) генерал; б) министър на сигурността; в) генерален директор на Извънредния комитет за защита на демократичните постижения.
            Дата на раждане: a) 1970 г. б) 1969 г. в) 1971 г. г) 1 януари 1970 г.
            Място на раждане: Ndele, Централноафриканска република.
            Гражданство: Централноафриканска република.
            № на паспорт: D00001184 Адрес: Birao, Централноафриканска република.
            Дата на посочване от страна на ООН: 9 май 2014 г.
            Сведения от описателното обобщение на основанията за включване в списъка, предоставено от Комитета по санкциите:
            Nourredine е включен в списъка на 9 май 2014 г. съгласно параграф 36 от Резолюция 2134 (2014) за „участие или подпомагане на действия, които подкопават мира, стабилността или сигурността на ЦАР.“
            
               Допълнителни сведения
            
            Noureddine е един от първите лидери на Селека. Той е идентифициран като генерал и президент на една от въоръжените бунтовнически групировки на Селека, централното крило на PJCC — групировка, официално известна като Конвенцията на патриотите за справедливост и мир, чийто акроним се среща и като CPJP. Като бивш водач на „Фундаментал“ — фракция на Конвенцията на патриотите за справедливост и мир (CPJP/F), той е военен координатор на бившите членове на Селека по време на нападенията по време на размириците в Централноафриканската република в периода между началото на декември 2012 г. и март 2013 г. Без съдействието и близките връзки на Noureddine със специалните сили на Чад, Селека вероятно нямаше да успее да вземе властта от бившия президент на ЦАР François Bozizé.
            След назначаването на Catherine Samba-Panza за временен президент на 20 януари 2014 г. Noureddine е един от основните архитекти на тактическото изтегляне на бивши членове на Селека в Sibut, с цел изпълнение на плана за създаване на мюсюлманско ядро в северната част на страната. Той оправя ясни призиви към лоялните към него сили за противопоставяне на разпорежданията на преходното правителство и на военните ръководители на Международната мисия за подкрепа под африканско ръководство в Централноафриканската република (MISCA). Noureddine активно ръководи някогашните части на Селека, за които се смята, че са разпуснати от Джотодиа през септември 2013 г., както и операциите срещу кварталите с християнско население, и продължава да предоставя значителна подкрепа и насоки на някогашните части на Селека, които действат в ЦАР.
            Nourredine е включен в списъка на 9 май 2014 г. и съгласно параграф 37, буква б) от Резолюция 2134 (2014) за „участие в планирането, ръководството или извършването на действия, които са в нарушение на приложимото международно право в областта на правата на човека или на приложимото международно хуманитарно право.“
            
               Допълнителни сведения
            
            След като Селека поема контрол над Bangui на 24 март 2013 г., Nourredine Adam е назначен за министър на сигурността, след което за генерален директор на Извънредния комитет за защита на демократичните постижения (Comité extraordinaire de défense des acquis démocratiques — CEDAD, разузнавателна служба на ЦАР, която вече не съществува). Nourredine Adam използва CEDAD като лична политическа полиция, която извършва множество произволни арести, изтезания и екзекуции по бърза процедура. Освен това Noureddine е една от основните фигури зад кръвопролитната операция в Boy Rabe. През август 2013 г. силите на Селека щурмуват Boy Rabe, квартал на столицата, считан за бастион на поддръжниците на François Bozizé и неговата етническа група. Има сведения, че под претекст, че търсят скрито оръжие, отрядите на Селека избиват десетки цивилни граждани и се впускат да плячкосват. След като набезите обхващат и други квартали, хиляди граждани нахлуват в международното летище, считано за безопасно поради присъствието на френски войски, и окупират пистите.
            Nourredine е включен в списъка на 9 май 2014 г. и съгласно параграф 37, буква г) от Резолюция 2134 (2014) за „предоставяне на подкрепа на въоръжени групи или престъпни мрежи чрез незаконна експлоатация на природни ресурси“.
            
               Допълнителни сведения
            
            В началото на 2013 г. Nourredine Adam играе важна роля във финансовите мрежи на бившата Селека. Той пътува до Саудитска Арабия, Катар и Обединените Арабски емирства да набира средства за бившите бунтовници. Той действа и като посредник на чадския канал за трафик на диаманти, опериращ между Централноафриканската република и Чад.
            3.   Levy YAKETE (други имена: a) Levi Yakite; б) Levy Yakété; в) Levi Yakété)
            Дата на раждане: a) 14 август 1964 г. б) 1965 г.
            Място на раждане: Bangui, Централноафриканска република.
            Гражданство: Централноафриканска република.
            Адрес: Nantes, Франция.
            Друга информация: Името на бащата е Pierre Yakété, а името на майката — Joséphine Yamazon.
            Дата на посочване от страна на ООН: 9 май 2014 г.
            Сведения от описателното обобщение на основанията за включване в списъка, предоставено от Комитета по санкциите:
            Yakete е включен в списъка на 9 май 2014 г. съгласно параграф 36 от Резолюция 2134 (2014) за „участие или подпомагане на действия, които подкопават мира, стабилността или сигурността на ЦАР.“
            
               Допълнителни сведения
            
            На 17 декември 2013 г. Yakete поема функциите на политически координатор на новосформираното народно съпротивително движение за реформиране на бунтовническата групировка Антибалака в Централноафриканската република. Той има пряко участие в решенията на бунтовническа група, която участва в актове, подкопаващи мира, стабилността и сигурността в ЦАР, особено в събитията от 5 декември 2013 г. и след това. Освен това групата е изрично посочена в резолюции 2127, 2134 и 2149 поради участието си в подобни актове. Yakete е обвинен в издаването на заповеди за задържане на лица, свързани със Селека, в призиви за нападения над лица, които не поддържат президента Bozizé, и в набиране на млади членове на милициите, които да извършват нападения с мачете срещу противници на режима. Yakete продължава да бъде част от приближения кръг на François Bozizé след март 2013 г. и се присъединява към Фронта за завръщане към конституционен ред в ЦАР (Front pour le Retour à l'Ordre Constitutionnel en CentrAfrique — FROCCA), чиято цел е по всякакъв начин да върне на власт сваления президент.
            В края на лятото на 2013 г. той пътува до Камерун и Бенин, където прави опит да набере доброволци за борба срещу Селека. През септември 2013 г. прави опит да си възвърне контрола върху операциите, ръководени от бойци, подкрепящи Bozizé, в градове и села в близост до Bossangoa. Yakete е подозиран и в насърчаване на раздаването на мачете на безработни младежи християни, с което да се улеснят нападенията им срещу мюсюлмани.
            Б.   Образувания“